钦定古今图书集成/明伦汇编/官常典/第596卷 > 《贺诸葛提刑除漕启》刘克庄
## 钦定古今图书集成/明伦汇编/官常典/第596卷 > 《贺诸葛提刑除漕启》刘克庄

州选名儒，就陞计使。虽三山父老，惜郎宿之暂移；然
七聚生灵，幸福星之未改。统临所暨，抃蹈惟均。恭惟
某官，气塞两间，名高九牧。地负海涵之气，贯穿百家；
日光玉洁之文，流传万口。科目足以发身而易退难
进，才业足以用世而深藏若虚。晚遇先皇，寖陪群彦。
登车湖峤，凛白芷之风馨；回首阙庭，怅苍梧之云远。
属者睿明继照，耆旧且思。乃从故楚之区，来按全闽
之境。闻其风旨，则善良吐气；挹其标致，则鄙暴革心。
于和气祥云之中，有严霜烈日之意。兹移使指，就驾
漕车。得非煮摘利饶，转输权重。上于盐铁之论有感，
方欲变通；公于王霸之辨素严，必知取予。深鄙富强
之说，痛惩聚敛之人。养基本以厚黎元，捐锥刀以惠
商贾。承风问俗，修明此日之皇华；足国裕民，讲贯他
时之相业。伫看环召，式遄衮归。某猥以孤生，试兹剧
邑。虽终年劳苦，无赫赫之可书；然一念拊摩，有苍苍
之在上。日者躬负弩矢，郊迎绣衣。初乏先容，颇垂异
顾。方念寒踪之奚托，所欣春脚之潜回。繄昔教条，谨
遵承于下邑；矧今命脉，实操制于上台。矫首云天，委
身造化。愿悯负山之力，少推煮海之波。同渊明归去
之风，岂胜有愧。处孟博澄清之下，或可无忧。